Dr MJ du Plessis 14 Oktober 2001 (aanddiens) Bellville
Sing vooraf: Psalm 90:2, 3; Psalm 118:7.
Lofpsalm 42:1, 5.
Psalm 89:1, 17.
Teks: Kategismus Sondag 17. Jesaja 53: 5
Maar Hy is ter wille van ons oortredinge deurboor, ter wille van ons ongeregtighede is Hy verbrysel; Die straf wat vir ons vrede aanbring was op Hom, en deur sy wonde het daar vir ons genesing gekom.
Die Bybel leer hier 'n paar dinge van ons waarvan ons dalk glad nie hou om dit te hoor nie:
Ons het oortredinge
en ons het ongeregtighede
en ons moes eers getraf word voordat ons vrede met God kan hê.
Daarby is ons ook tot die dood toe siek.
En dan, meteens, gebeur daar iets en die donker dryf oor ons weg, en ons kom in die volle lig van lewe en genade.
Christus kom in ons plek voor die Here te staan en Hy word ten volle gestraf vir alles wat ons aangevang het.
Dit gebeur nie maklkik nie, want die Bybel openbaar dat Hy deurboor is.
Hy is ook verbrysel en Hy is gestraf.
Uiteindelik was Hy vol wonde.
Die vervulling van hierdie profesie is baie volledig in die Nuwe Testament beskryf. Alles het uitgeloop op sy dood en op sy opstanding.
Die dood van Jesus Christus was om die straf te dra,
en die opstanding was om ons ook uit die dood te laat opstaan.
Jesaja sê dit was sodat ons gesond kon word.
Dit is 'n baie moeilike toestand wat hier beskryf word, maar die Here het dit alles gedoen sodat ons gesond kan word, m.a.w. kan lewe. Ek word opgewek uit die dood. Luister hoe reguit en helder word dit beskryf in Romeine 8: 11:
... as die Gees van Hom wat Jesus uit die dood opgewek het, in julle woon, dan sal Hy wat Christus uit die dode opgewek het, ook julle sterflike liggame lewend maak deur sy Gees wat in julle woon...
Dit gaan letterlik oor ons liggaamlike opstanding uit die dood: "...ook julle sterflike liggame lewend maak..."
Die duiwel het nie in hierdie profesie geglo nie, of hy wou dit verhoed, daarom het hy Jesus dadelik na sy doop gaan versoek. Hy het gedink dat Jesus so bang was vir die straf van die Here (die dood) dat Hy verlei sou kon word om daarvan af te sien om vir die verlostes 'n pad uit die dood uit terug te bou in die ewige lewe in.
Dit staan so beskryf in Lukas 4: 5 vv.:
Toe bring die duiwel Hom op 'n hoë berg en wys Hom al die koninkryke van die wêreld in 'n omblik se tyd. En die duiwel sê vir Hom: Ek sal U al hierdie mag gee en hulle heerlikheid, want dis aan my oorgegee, en ek gee dit aan wie ek wil. As U my dan aanbid, sal alles aan U behoort!
Die Satan se selfvertroue was ongelooflik!
Daarom is Jesus se dood so 'n totale opskudding, want toe het dit wat die duiwel as onwaarskynlik beskou het, gebeur.
Dit wat tot op daardie stadium heeltemal onmoontlik was, gebeur die derde dag daarna:
Die eerste en enigste mens in die geskiedenis staan in eie krag uit die dood op en word weer lewendig.
Op Kruisigingsvrydag was daar al 'n voorspel hiervan: 'n aantal mense wat alreeds dood was, het uit die dood opgestaan!
Hulle het in hulle grafte gebly tot na die opstanding en toe eers het hulle aan die mense verskyn.
Maar daar is 'n baie belangrike verskil tussen Christus se opstanding en die mense wat tydens die kruisiging uit die dood teruggekeer het.
Hulle word deur God opgewek.
Jesus Christus staan self op.
Wat mens opval, is die angstigheid wat daar by die ongelowiges was om hierdie dinge van die mense af weg te hou.
Die wagte het aan hulle die waarheid getuig.
Maar die wagte kry die opdrag om teen die waarheid in te egtuig dat die liggaam van Jesus gesteel is.
Dit was maar net nog een van baie sieklike pogings van die Satan om die waarheid met leuens te probeer toesmeer.
Die Here se raad word egter nie deur die magte van die hel of deur mense gekeer nie. Daarom gaan die apostel Paulus met hierdie nuus die wêreld in.
Sommige kere het die heidene hom uitgelag, soos die keer met die Areopagustoespraak.
Die Grieke wou dit nie maklik glo nie, al het hulle baie aandagtig geluister.
Aanvanklik het hulle gedink dat Paulus die verstandigste man is waarna hulle nog geluister het, maar toe hy vertel het dat die dood oorwin is omdat Jesus die mens wat ook God is, die dood oorwin het, het die hele arena se mense in 'n lagbui uitgebars en vir Paulus gesê dat hy hulle anderdag weer kan kom toespreek.
Die Jode het nie baie beter gevaar nie.
Daarom leer die Bybel later dat die opstanding van die Here Jesus vir die Jode 'n struikelblok is.
As mens so na die geskiedenis kyk, is dit merkwaardig hoe die Satan die mens se geloof beheers.
Tog verander die Here Jesus die hele toestand. Dink aan die keer toe Simson die stadspoorte van Gasa uitgebreek het.
Dit het destyds behoorlik opskudding veroorsaak.
Hierdie poorte was so geweldig sterk dat 'n hele leër met stormramme dit kwalik kon stukkend hardloop.
Toe kom daar een Jood aan, en hy breek hulle eiehandig af, en dra dit weg en gaan gooi dit op 'n heuwel weg..
Dit het die hele destydse wêreld in rep en roer gehad.
Die betekenis van hierdie handeling van Simson was dat dit simbool was daarvan dat daar eendag 'n Man sou kom wat die poorte van die mensdom se vyand so sou afbreek. Hy sou die dood se deure stukkend breek, sodat al die ware gelowiges Hom deur die deur van die dood in die ewige lewe in sou volg.
En Hy het gekom.
Baie magtiger as Simson het Hy die poorte van die hel afgebreek.
Luister wat God leer: Romeine 6: 6, 8 leer dat God ons liefhet.
Daarom wou Hy ons nie in die hande van die Satan laat, waar ons onsself beland het met die sondeval nie.
Hy het sy Seun gestuur om die dood vir ons te oorwin, sodat ons weer God se genade kan ervaar.
Toe ons nog swak was, het Jesus op die regte tyd vir die sondaars gesterf. Daarom staan daar in Romeine 14: 9 dat Jesus gesterf het, en opgestaan het om oor die dooies en die lewendes te regeer.
Dit beteken dat ons nou ook deur Hom regeer word.
Dan kan die dood en die graf nie die laaste sê oor ons hê nie, want Jesus lewe dan, en Hy regeer uit die hemel oor sy gelowiges.
Jesus het mos gesê dat Hy lewe en ons sal lewe (Joh. 14: 19).
Dit beteken dat ons lewe inderdaad eers in sy volle werklikheid na hierdie aardse lewe begin. Dit word ook baie sterk onderstreep deur Efesiërs 2: 4 ‑ 6 waar daar geskryf staan dat ons al reeds saam met Christus opgewek is, en reeds saam met Hom in die hemel is.
Hierdie uitspraak beteken dat ons lewe na die dood so seker deur God gewaarborg is dat ons beskou word asof ons nou‑al reeds in die hiernamaals is. Daar staan nie dat ons eers eendag daar sal kom nie. Die feit is so oorweldigend sterk dat die Bybel leer dat ons reeds saam met Christus daar is.
Ons moet in hierdie aardse bestaan seker almal sterf. Maar u moet nie die dood vrees nie.
God self gee u gemoedsrus, want Jesus Christus neem die vrees vir die dood weg
Vir hulle is die dood 'n deur waardeur hulle in die ewige smarte ingaan.
Ons moet egter in die Here glo, en bekeerd lewe, want ons deel in die verlossing van die Here Jesus Christus.